जमालपुर। ब्लाक के बहुआर गांव स्थित रविंद्रालय मे आयोजित नौ दिवसीय श्रीराम कथा का शुभारंभ शुक्रवार की शाम प्रधान संघ के अध्यक्ष सुजीत सिंह ने मानस ग्रंथ पर माल्यार्पण व दीप प्रज्जवलित कर किया। श्रीराम कथा में संतों ने कहा कि श्रीराम कथा कल्याणकारी व मंगलकारी है। कथा के पहले दिन संतों ने कथा श्रवण करने से मिलने वाले फल के बारे में बताया। संतों ने कहा कि रामचरित मानस मे प्रेम, त्याग, श्रद्धा भक्ति व विश्वास तथा आस्था के बल पर भगवान प्राप्ति का मार्ग बताया गया है। कथावाचक रामकृष्ण त्रिपाठी ने कहा कि मानस से मनुष्य को सच्ची शिक्षा मिलती है। यदि उस शिक्षा को मनुष्य अपने जीवन मे उतार ले तो परिवार और समाज कभी विखंडित नहीं होगा। कहा कि कथा सुनने तमाम लोग आते हैं, लेकिन कथा पर अमल करने वाले बहुत ही कम लोग होते है। जो कथा पर अमल करता है उसका कल्याण होता है। कहा कि मनुष्य को भगवान के घर मे प्रवेश करने के लिऐ भक्ति कि आवश्यकता होती है, जो संतजनो के संगति से प्राप्त होती है। मनुष्य स्वच्छ विचार, पवित्र हृदय और सच्चे कर्म से ईश्वर को प्राप्त कर सकता है। कथावाचिका विजय लक्ष्मी शास्त्री ने कहा कि रामचरित में चरित्र की कथा वर्णित है। बड़े भाग्य एवं पुण्य अर्जित होने पर परमात्मा की कृपा से श्रराम कथा सुनने का सुअवसर मिलता है। कथा के बीच में जयंती श्रीराम के उद्घघोष से कथा पांडाल गुंजायमान होता रहा। इस दौरान रवि प्रकाश त्रिपाठी, रविंद्र त्रिपाठी, रामजी त्रिपाठी, वरूण प्रकाश त्रिपाठी, अवधेश सिंह, शमशेर यादव, सुशील यादव, अमृतलाल कुशवाहा, सरिता त्रिपाठी, लक्ष्मी देवी, विद्या देवी सहित आसपास के ग्रामीण अंचलों से आए बड़ी संख्या में श्रद्घालु मौजूद रहे।